Document ID: /roh_data/filtered/fineweb-2-filterrobots_roh.jsonl.gz/71930

Per l’ina il tschaffen e la necessitad da sa scuntrar, tadlar e sa barattar fisicamain en sala, en il foyer ed en la bar a Domat. La halla Tircal n’era betg mo bain emplenida en sonda saira en occasiun dal concert «Melodias da mi’tatta», dal trubadur e rockadur da l’emprim'ura Bendetto Vigne u durant il teater «Üna sbrinza – üna grotesca otalpina», mabain era en sonda e dumengia gia la damaun marvegl per tadlar poesias da Linard Bardill e Jessica Zuan.
Ils 32avlels Dis èn stads sut l’ensaina «corps». Il moto da quest onn ha inspirà ed era dà in stimul per discutar e reflectar co che nus Rumantschas e Rumantschs scrivain d’experientschas fisicas e corporalas, saja en in cudesch da scleriment, in’istorgia da l’emprim’amur u in raquint da tempra erotica. En ina runda da discussiun davart la diversitad en la lingua han scienziadas da lingua ed auturas ed auturs discutà co schliar il meglier las dumondas enturn puncts dubels, stailinas etc., e quai cun resguardar la diversitad da las persunas sco era da la grammatica rumantscha.
Dis da litteratura èn era adina in mument per celebrar quai ch'ins ha. Uschia ha Rico Valär en ses pled da giubileum per ils «30 onns Impuls» punctuà il dumber impressiunant da scripturs e scripturas en Rumantschia. Ils davos 30 onns han numnadamain scrit var 170 auturas ed auturs per ils Impuls dad RTR, tge che correspundia a 0,25% da la populaziun rumantscha. En Svizra tudestga stuessan var 15’000 persunas scriver regularmain texts litterars per ademplir questa quota. Sper il celebrar èn ils dis a Domat era il lieu per reflectar da maniera ludica e critica atgnadads e sfidas d’ina communitad pitschna. Uschia per exempel durant «La show» satirica da venderdi saira ch'ha prendì sut la marella las subvenziuns culturalas u pli tard l’autur Dumenic Andry che vegn en sia istorgia davart ils differents talents da nus Rumantschas e Rumantschs a la conclusiun: «Pli pitschna la lingua pli gronds ils pleds.»
Guadench Dazzi
Guadench Dazzi è il manader da la redacziun reflexiun e commember da la schefredacziun RTR.